Վակուումային նյութեր

Վակուումային նյութեր, վակուումային ապարատներում և սարքերում կիրառվող նյութեր։ Բաժանվում են հետևյալ հիմնական խմբերի, կոնստրուկցիոն նյութեր, գազակլանիչներ, վակուումային յուղեր և նյութեր, որոնք կիրառվում են որպես վակուումային պոմպերի և վակուումաչափերի աշխատանքային հեղուկներ, մածիկներ, քսուքներ, լաքեր և ցեմենտներ։ Վակուումային նյութերին ներկայացվող հիմնական պահանջներն են հագեցած գոլորշու ցածր ճնշումը աշխատանքային ջերմաստիճանների դեպքում և հեշտ գազազրկման հնարավորությունը։ Վակուումային սարքերի թաղանթների համար օգտագործվող վակուումային նյութեր բացի այդ պետք է լինեն պակաս գազանցիկ։ Վակուումային նյութերին ներկայացվող մյուս պահանջները պայմանավորված են նրանց կիրառման ոլորտով (տես Վակուումային տեխնիկա)։ Օրինակ, վակուումային լամպերում օգտագործվող նյութերը պետք է օժտված լինեն բավականաչափ ամրությամբ՝ բարձր ջերմաստիճանների դեպքում և լինեն լավ մեկուսիչներ կամ հաղորդիչներ։ Մետաղներն օգտագործում են իրանների, պոմպերի, վենտիլների, թաղանթների, էլեկտրոդների, գազակլանիչների պատրաստման համար։ Ապակուց պատրաստում են փորձանոթներ, խողովակներ, լամպեր են, սինթետիկ նյութերից և ռետինից՝ խողովակներ, միջադիրներ են։ Վակուումային քսուքները և մածիկները ծառայում են անջատովի և հաստատուն միացումները խտացնելու, լաքերը՝ ճեղքերը խցելու և մակերևույթները պատելու, ցեմենտները՝ լամպերը ցոկոլավորելու համար։

Նյութեր
Վակուում